b"\n_START_ARTICLE_\nHotel Maria Victoria\n_START_SECTION_\nDescripci\xc3\xb3\n_START_PARAGRAPH_\nEs tracta d'un edifici racionalista constru\xc3\xaft per Josep Maria Sostres al terme municipal de Puigcerd\xc3\xa0. L'edificaci\xc3\xb3 fa cantonada a dos carrers, essent un d'ells el carrer Querol. Es troba molt a prop d'un fort pendent de la muntanya, que servia de protecci\xc3\xb3 al solar. La capacitat de l'hotel \xc3\xa9s de 37 habitacions._NEWLINE_La fa\xc3\xa7ana principal \xc3\xa9s la del carrer Querol i consta de planta baixa i tres pisos amb alternan\xc3\xa7a d'obertures verticals i horitzontals. A la primera i segona planta hi ha balcons amb barana de xapa foradada i tub. Mentre que els dos primers pisos mantenen un r\xc3\xa8gim m\xc3\xa9s dom\xc3\xa8stic pel que fa a les obertures, en clara conson\xc3\xa0ncia amb les edificacions ve\xc3\xafnes, a la planta m\xc3\xa9s alta domina la horitzontalitat._NEWLINE_La planta baixa queda en un pla m\xc3\xa9s profund que la fa\xc3\xa7ana, sostinguda per tres columnes o pilars cil\xc3\xadndrics de ciment armat. Es crea una zona porxada sinuosa i texturada que esdev\xc3\xa9 un primer contacte amb els tancaments replegats de fusta de la recepci\xc3\xb3._NEWLINE_Des de la fa\xc3\xa7ana posterior, oberta a sud, es pot contemplar una magn\xc3\xadfica panor\xc3\xa0mica de la Cerdanya que l'autor va aprofitar per la instal\xc2\xb7laci\xc3\xb3 del menjador de l'hotel, molt reeixit tant per la seva situaci\xc3\xb3 com per la decoraci\xc3\xb3, a nivell formal i de tonalitats pl\xc3\xa0stiques._NEWLINE_Pel costat est, l'edifici est\xc3\xa0 conformat en volad\xc3\xads en forma de dents de serra, a fi de donar una millor visi\xc3\xb3 a les habitacions. L'abs\xc3\xa8ncia d'una quarta fa\xc3\xa7ana, en mitgera, fa necess\xc3\xa0ria la ventilaci\xc3\xb3 i la il\xc2\xb7luminaci\xc3\xb3._NEWLINE_Sobre l'espai interior podem apreciar una densitat distributiva a les plantes d'habitacions; s'organitzen formant tres bandes longitudinals i tranversals. En canvi, a la planta baixa, s'estintolen els murs de c\xc3\xa0rrega en un conjunt de columnes que creen una planta molt m\xc3\xa9s lliure on s'ubiquen els espais i serveis comuns. La diversitat de materials, acabats, textures i colors genera una multiplicitat de sensacions a l'hora de percebre l'espai. La fusta, per exemple, es desmarca de l'organitzaci\xc3\xb3 ortogonal i trenca l'esquema compositiu i organitzatiu._NEWLINE_Sostres busc\xc3\xa0 sintetitzar all\xc3\xb2 nou i vell, la modernitat i el contextualisme; un dels principis del grup R.\n_START_SECTION_\nHist\xc3\xb2ria\n_START_PARAGRAPH_\nL'Hotel Maria Vict\xc3\xb2ria va suposar un punt d'inflexi\xc3\xb3 en la traject\xc3\xb2ria de l'arquitecte sostres. Va ser el moment en qu\xc3\xa8 tanc\xc3\xa0 una etapa intu\xc3\xaftiva i emp\xc3\xadrica, exemples de la qual s\xc3\xb3n l'Hotel del Montseny o la Casa Cus\xc3\xad, per encetar-ne una altra on primar\xc3\xa0 l'exig\xc3\xa8ncia conceptual."